 Na MASHIRIKA ACCRA, Ghana BUNGE la Ghana limefungwa kwa wiki tatu kufuatia ongezeko la visa vya maambukizi ya virusi vya corona miongoni mwa wabunge na wahudumu wa asasi hiyo. Angalau wabunge 17 na wafanyakazi 151 wameathirika na ugonjwa huo ambao sasa umelazimu bunge hilo kupunguza idadi ya vikao. Spika wa bunge hilo, Alban Bagdin, ametangaza Jumatano kuwa wabunge wamepewa muda wa mapumziko hadi Machi 2 kutoa nafasi kwa “shughuli ya kunyunyuzia dawa na udumishaji usafi.” “Kwa kushauriana na uongozi wa bunge, nimeamua kuahirisha vikao kwa wiki tatu,” akasema Bagbin. Hata hivyo, amesema kamati ya bunge kuhusu uteuzi itaendelea kufanya vikao kuwapiga msasa watu walioteuliwa katika nyadhifa mbalimbali na Rais Nana Akufo-Addo. Rais huyo alichaguliwa tena kwa muhula wa pili katika uchaguzi uliofanyika Desemba 2020. Ghana imenakili jumla ya visa 73,0003 na vifo 482 tangu ugonjwa huo uliporipotiwa kwa mara ya kwanza nchini humo Machi 2020. Serikali imepiga marufuku mikusanyiko ya watu katika mazishi, harusi na hafla mbalimbali kama njia ya kudhibiti kuenea kwa virusi vya corona. Baa, mikahawa, fuo na maeneo mengine ya buruduni yamesalia kufungwa tangu mwaka 2020. Januari, wanajeshi walilazimika kuingilia kati baada ya wabunge kutoka mirengo pinzani kupigana bungeni wakati wa uchaguzi wa Spika. Tafsiri: CHARLES WASONGA You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  